ΓΡΑΠΤΗ ΕΡΩΤΗΣΗ E-3377/98

υποβολή: Anneli Hulthén (PSE) προς την Επιτροπή

(17 Νοεμβρίου 1998)

Θέμα: Το σήμα CE στα παιχνίδια

Σύμφωνα με έρευνες που διεξήχθησαν στη Σουηδία, μεγάλο μέρος των παιχνιδιών που φέρουν το σήμα CE δεν έχουν υποστεί τον αυστηρό εθνικό έλεγχο που προβλέπει η χώρα αυτή. Λογικά προκύπτει το συμπέρασμα ότι στην αγορά διατίθενται πολλά παιχνίδια που δεν είναι στην πραγματικότητα ασφαλή στη χρήση για τα παιδιά.

Θεωρεί, συνεπώς, η Επιτροπή,ότι η κατάσταση είναι ικανοποιητική; Μπορεί η Επιτροπή να εγγυηθεί την ασφάλεια των νεαρότερων συμπολιτών μας στην ΕΕ;

Κοινή απάντηση

του κ. Bangemann εξ ονόματος της Επιτροπής

στις γραπτές ερωτήσεις E-3264/98 και E-3377/98

(5 Ιανουαρίου 1999)

Η ευθύνη συμμόρφωσης των παιδικών παιχνιδιών προς τις βασικές απαιτήσεις ασφάλειας που προβλέπει η κοινοτική νομοθεσία, ανήκει στον κατασκευαστή ή στον εγκατεστημένο στην Κοινότητα εξουσιοδοτημένο αντιπρόσωπο αυτού. Η συμμόρφωση των παιχνιδιών προς τις σχετικές διατάξεις δηλώνεται με επίθεση του σήματος EC, αυτό δε χωρίς να προβλέπεται έλεγχος υπό τρίτου όταν οι ως άνω υπεύθυνοι δηλώνουν ότι έχουν εφαρμόσει τα εναρμονισμένα ευρωπαϊκά πρότυπα και προτού διατεθούν τα υπόψη προϊόντα στην αγορά (ο έλεγχος παραμένει επιλογή του κατασκευαστή), ή κατόπιν ελέγχου από εγκεκριμένο φορέα όταν οι υπεύθυνοι δηλώνουν ότι δεν έχουν εφαρμόσει τα εναρμονισμένα πρότυπα ή ότι τα έχουν εφαρμόσει εν μέρει.

Η επιτήρηση της αγοράς επιβάλλεται μέσω της οδηγίας και τη σχετική ευθύνη φέρουν οι εθνικές αρχές, οι οποίες και λαμβάνουν όλα τα ενδεδειγμένα μέτρα ώστε τα παιχνίδια τότε μόνο να διατίθενται στην αγορά όταν ανταποκρίνονται στις βασικές απαιτήσεις ασφάλειας που προβλέπει η κοινοτική νομοθεσία. Όταν κράτος μέλος λαμβάνει περιοριστικά μέτρα για παιχνίδια που φέρουν το σήμα CE, οφείλει να ενημερώσει την Επιτροπή όπως προβλέπεται (διαδικασία ρήτρας διασφάλισης) στο άρθρο 7 της οδηγίας 88/378/ΕΟΚ του Συμβουλίου της 3ης Μαΐου 1988 περί προσεγγίσεως των νομοθετικών διατάξεων των κρατών μελών σχετικά με την ασφάλεια των παιχνιδιών. Είναι σ' αυτό το πλαίσιο που καλείται η Επιτροπή να κρίνει κατά πόσον τα περιοριστικά μέτρα είναι βάσιμα.

Στο πλαίσιο της εν λόγω διαδικασίας:

α) και β) είναι σκόπιμο να γίνεται διάκριση των περιπτώσεων μη συμμόρφωσης τυπικού χαρακτήρα (σήμα, προειδοποιήσεις, κ.λπ.) από περιπτώσεις ουσιαστικής μη συμμόρφωσης, περιπτώσεις δηλαδή που άπτονται προβλημάτων ασφάλειας. Οι μερικές δεκάδες περιπτώσεων προσφυγής σε ρήτρες διασφάλισης, που κοινοποιήθηκαν από τα κράτη μέλη στη διάρκεια ενός έτους, δείχνουν ότι η ποιότητα ελέγχεται. Η Επιτροπή δεν διαθέτει στοιχεία ως προς τα ποσοστά παιχνιδιών που κυκλοφορούν και για τα οποία έχει διαπιστωθεί απόκλιση από τις διατάξεις που τα αφορούν, αφού η τυχόν εκπόνηση σχετικών εκθέσεων είναι αρμοδιότητας των κρατών μελών;

γ) οι κυρώσεις που επιβάλλονται όταν διαπιστώνεται μη συμμόρφωση είναι επίσης αρμοδιότητας των κρατών μελών;

δ) η Επιτροπή έχει επίγνωση του γεγονότος ότι εξακολουθούν να υπάρχουν δυσχέρειες στην εφαρμογή των κανονιστικών ριθμίσεων, τις οποίες επανεξετάζει τη στιγμή αυτή εμπεριστατωμένα στο πλαίσιο του προβληματισμού που έχει δρομολογηθεί με το σχέδιο δράσης για την ενιαία αγορά, και θα προτείνει κατά περίπτωση ενδεδειγμένα μέτρα.